
VECERNIA MARE fără Litie din 6/7 august 2026
Joi seară: †) Sfânta Cuvioasă Teodora de la Sihla;
†) Sfântul Cuvios Pafnutie – Pârvu Zugravul; Sfântul Cuvios
Mucenic Dometie Persul; Sfântul Ierarh Narcis, arhiepiscopul
Ierusalimului; Sfântul Cuvios Nucanor
* după Mineiul pe luna august, ediţia 2022
PREOTUL: Binecuvântat este Dumnezeul nostru, totdeauna, acum și pururea și în vecii vecilor!

STRANA:  Amin! Slavă Ție, Dumnezeul nostru, slavă Ție!

Împărate ceresc, Mângâieto​rule, Duhul adevărului, Care pretutindeni ești și toate le ​plinești, Vistierul bunătăților și Dătătorule de viață, vino și Te sălășluiește întru noi, și ne curățește pe noi de toată întinăciunea și mântuiește, Bunule, sufletele noastre!

Sfinte Dumnezeule, Sfinte tare, Sfinte fără de moarte, miluiește-ne pe noi! (de trei ori, închinându-ne de fiecare dată)
Slavă Tatălui și Fiului și Sfântului Duh.

Şi acum și pururea și în vecii vecilor. Amin.

Preasfântă Treime, miluiește-ne pe noi! Doam​ne, curățește păcatele noastre! Stăpâne, iartă fărădelegile noastre! Sfinte, cercetează și vin​decă neputințele noas​tre, pentru numele Tău!

Doamne, miluiește! (de trei ori)
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!
Tatăl nostru, Care eşti în ceruri, sfinţească-se numele Tău! Vie împărăţia Ta! Facă-se voia Ta, precum în cer, aşa şi pe pământ! Pâinea noastră cea spre ființă dă-ne-o nouă astăzi, şi ne iartă nouă greşelile noastre, precum şi noi iertăm greşiţilor noştri; şi nu ne duce pe noi în ispită, ci ne izbăveşte de cel viclean!
PREOTUL: Că a Ta este Împărăţia şi puterea şi slava, a Tatălui şi a Fiului şi a Sfântului Duh, acum şi pururea şi în vecii vecilor.
STRANA: Amin! Doamne, miluiește! (de 12 ori)
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!
Veniţi să ne închinăm Împăratului nostru Dumnezeu!

Veniţi să ne închinăm şi să cădem la Hristos, Împăratul nostru Dumnezeu!

Veniţi să ne închinăm şi să cădem la Însuşi Hristos, Împăratul şi Dumnezeul nostru! închinându-ne de fiecare dată)
Şi citeşte rar, cu glas lin şi dulce:

Psalmul 103
1. Binecuvintează, suflete al meu, pe Domnul! Doamne Dumnezeul meu, măritu-Te-ai foarte!

2. În strălucire şi în mare podoabă Te-ai îmbrăcat, Cel ce Te îmbraci cu lumina ca şi cu o haină.

3. Cel ce întinzi cerul ca un cort; Cel ce acoperi cu ape cele mai de deasupra ale lui;

4. Cel ce pui norii suirea Ta, Cel ce umbli peste aripile vânturilor; 

5. Cel ce faci pe îngerii Tăi duhuri şi pe slugile Tale pară de foc.

6. Cel ce ai întemeiat pământul pe temeliile lui şi nu se va clătina în veacul veacului.

7. Adâncul ca o haină este îmbrăcămintea Lui; peste munţi vor sta ape.

8. De certarea Ta vor fugi, de glasul tunetului Tău se vor înfricoşa.

9. Se suie munţi şi se coboară văi, în locul în care le-ai întemeiat pe ele.
10. Hotar ai pus, pe care nu-l vor trece şi nici nu se vor întoarce să acopere pământul.

11. Cel ce trimiţi izvoare în văi, prin mijlocul munţilor vor trece ape.

12. Adăpa-se-vor toate fiarele câmpului, asinii sălbatici setea îşi vor potoli.

13. Peste acelea păsările cerului vor locui; din mijlocul stâncilor vor da glas.

14. Cel ce adăpi munţii din cele mai de deasupra ale Tale, din rodul lucrurilor Tale se va sătura pământul.

15. Cel ce răsari iarbă dobitoacelor şi verdeaţă spre trebuinţa oamenilor;

16. Ca să scoată pâine din pământ; şi vinul veseleşte inima omului;

17. Ca să veselească faţa cu untdelemn, şi pâinea inima omului o întăreşte.

18. Sătura-se-vor copacii câmpului, cedrii Libanului pe care i-ai sădit; acolo păsările îşi vor face cuib.

19. Locaşul cocostârcului în chiparoşi. Munţii cei înalţi, adăpost cerbilor, stâncile, scăpare iepurilor.

20. Făcut-ai luna spre vremi, soarele şi-a cunoscut apusul său.

21. Pus-ai întuneric şi s-a făcut noapte, când vor ieşi toate fiarele pădurii.

22. Puii leilor mugesc ca să apuce şi să ceară de la Dumnezeu mâncarea lor.

23. Răsărit-a soarele şi s-au adunat şi în culcuşurile lor se vor culca.

24. Ieşi-va omul la lucrul său şi la lucrarea sa până seara.

25. Cât s-au mărit lucrurile Tale, Doamne, toate cu înţelepciune le-ai făcut! Umplutu-s-a pământul de zidirea Ta.

26. Marea aceasta este mare şi largă; acolo se găsesc târâtoare cărora nu este număr, vietăţi mici şi mari;

27. Acolo corăbiile umblă; balaurul acesta pe care l-ai zidit, ca să se joace în ea.

28. Toate către Tine aşteaptă ca să le dai lor hrană la bună vreme.

29. Dându-le Tu lor, vor aduna; deschizând Tu mâna Ta, toate se vor umple de bunătăţi.

30. Dar întorcându-Ţi Tu faţa Ta, se vor tulbura; lua-vei duhul lor şi se vor sfârşi şi în ţărână se vor întoarce.

31. Trimite-vei duhul Tău şi se vor zidi şi vei înnoi faţa pământului.

32. Fie slava Domnului în veac! Veseli-se-va Domnul de lucrurile Sale.

33. Cel ce caută spre pământ şi-l face pe el de se cutremură; Cel ce Se atinge de munţi şi fumegă.

34. Cânta-voi Domnului în viaţa mea, cânta-voi Dumnezeului meu cât voi fi.

35. Plăcute să-I fie Lui cuvintele mele, iar eu mă voi veseli de Domnul.

36. Piară păcătoşii de pe pământ şi cei fără de lege, ca să nu mai fie! Binecuvintează, suflete al meu, pe Domnul!

Soarele şi-a cunoscut apusul său. Pus-ai întuneric şi s-a făcut noapte. Cât s-au mărit lucrurile Tale, Doamne, toate cu înţelepciune le-ai făcut!

Slavă Tatălui şi Fiului şi Sfântului Duh! Şi acum şi pururea şi în vecii vecilor. Amin!

Aliluia! Aliluia! Aliluia! Slavă Ţie, Dumnezeule!

Aliluia! Aliluia! Aliluia! Slavă Ţie, Dumnezeule!

Aliluia! Aliluia! Aliluia! Slavă Ţie, Dumnezeul nostru, slavă Ţie!
Ectenia mare
PREOTUL: Cu pace, Domnului să ne rugăm!

STRANA răspunde după fiecare cerere: Doamne, miluiește!

PREOTUL: Pentru pacea de sus şi pentru mântuirea sufletelor noastre, Domnului să ne rugăm!

Pentru pacea a toată lumea, pentru buna stare a sfintelor lui Dumnezeu Biserici şi pentru unirea tuturor, Domnului să ne rugăm!

Pentru sfântă biserica aceasta şi pentru cei ce cu credinţă, cu evlavie şi cu frică de Dumnezeu intră în ea, Domnului să ne rugăm!

Pentru Preasfinţitul Părintele nostru (Numele), episcopul (denumirea eparhiei), pentru cinstita preoţime şi cea întru Hristos diaconime, pentru tot clerul şi poporul, Domnului să ne rugăm!

Pentru binecredinciosul popor român de pretutindeni, pentru conducătorii ţării noastre, pentru mai marii orașelor și ai satelor și pentru iubitoarea de Hristos armată, Domnului să ne rugăm!

Pentru sfânt locaşul acesta, ţara aceasta şi pentru toate oraşele şi satele şi pentru cei ce cu credinţă locuiesc în ele, Domnului să ne rugăm!

Pentru buna întocmire a văzduhului, pentru îmbelşugarea roadelor pământului şi pentru vremuri paşnice, Domnului să ne rugăm!

Pentru cei ce călătoresc pe uscat, pe ape şi prin aer, pentru cei bolnavi, pentru cei ce se ostenesc, pentru cei robiţi şi pentru mântuirea lor, Domnului să ne rugăm!

(Aici se pot pune cereri pentru diferite trebuinţe, care sunt tipărite la sfârşitul Liturghierului)

Pentru ca să fim izbăviţi noi, de tot necazul, mânia, primejdia şi nevoia, Domnului să ne rugăm!

Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!

PREOTUL: Că Ţie se cuvine toată slava, cinstea şi închinăciunea, Tatălui şi Fiului şi Sfântului Duh, acum şi pururea şi în vecii vecilor!

STRANA: Amin!
Apoi cântă: „Fericit bărbatul...“
Fericit bărbatul, care n-a umblat în sfatul necredincioşilor! Aliluia!

Că ştie Domnul calea drepţilor, iar calea necredincioşilor va pieri. Aliluia!

Slujiţi Domnului cu frică şi vă bucuraţi de El cu cutremur! Aliluia!

Fericiţi sunt toţi cei ce nădăjduiesc în El! Aliluia!

Scoală, Doamne! Mântuieşte-mă, Dumnezeul meu! Aliluia!

A Domnului este mântuirea şi peste poporul Tău binecuvântarea Ta. Aliluia!

Slavă Tatălui şi Fiului şi Sfântului Duh! Aliluia!

Şi acum şi pururea şi în vecii vecilor. Amin! Aliluia!

Aliluia! Aliluia! Aliluia! Slavă Ţie, Dumnezeule! (de trei ori)
 Ectenia mică
PREOTUL: Iară şi iară, cu pace, Domnului să ne rugăm!

STRANA: Doamne, miluiește!
PREOTUL: Apără, mântuieşte, miluieşte şi ne păzeşte, pe noi, Dumnezeule, cu harul Tău!

STRANA: Doamne miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!
PREOTUL: Că a Ta este stăpânirea şi a Ta este împărăţia şi puterea şi slava, a Tatălui și a Fiului și a Sfântului Duh, acum și pururea și în vecii vecilor!

STRANA: Amin!

Psalmul 140
Stihurile următoare se cântă pe glasul 5:

1. Doamne, strigat-am către Tine, auzi-mă! Auzi-mă, Doamne!

Doamne, strigat-am către Tine, auzi-mă! Ia aminte la glasul rugăciunii mele, când strig către Tine! Auzi-mă, Doamne!

2. Să se îndrepteze rugăciunea mea, ca tămâia înaintea Ta! Ridicarea mâinilor mele - jertfă de seară! Auzi-mă, Doamne!
Stihurile următoare se citesc, sau se cântă pe același glas:
3. Pune, Doamne, strajă gurii mele şi uşă de îngrădire împrejurul buzelor mele!

4. Să nu abaţi inima mea spre cuvinte de vicleşug, ca să-mi dezvinovăţesc păcatele mele! Iar cu oamenii cei ce fac fărădelege nu mă voi însoţi cu aleşii lor.

5. Certa-mă-va dreptul cu milă şi mă va mustra, iar untdelemnul păcătoşilor să nu ungă capul meu; că încă şi rugăciunea mea este împotriva vrerilor lor.

6. Prăbuşească-se de pe stâncă judecătorii lor! Auzi-se-vor graiurile mele, că s-au îndulcit,

7. Ca o brazdă de pământ s-au rupt pe pământ, risipitu-s-au oasele lor lângă iad.

8. Căci către Tine, Doamne, Doamne, ochii mei, spre Tine am nădăjduit, să nu iei sufletul meu!

9. Păzeşte-mă de cursa care mi-au pus mie şi de smintelile celor ce fac fărădelege!

10. Cădea-vor în mreaja lor păcătoşii, ferit sunt eu până ce voi trece.
Psalmul 141
1. Cu glasul meu către Domnul am strigat, cu glasul meu către Domnul m-am rugat.

2. Vărsa-voi înaintea Lui rugăciunea mea, necazul meu înaintea Lui voi spune.

3. Când lipsea dintru mine duhul meu, Tu ai cunoscut cărările mele. În calea aceasta în care am umblat, ascuns-au cursă mie.

4. Luat-am seama de-a dreapta şi am privit, şi nu era cine să mă cunoască. Pierit-a fuga de la mine şi nu este cel ce caută sufletul meu.

5. Strigat-am către Tine, Doamne, și am zis: Tu eşti nădejdea mea, Tu ești partea mea în pământul celor vii!

6. Ia aminte la rugăciunea mea, că m-am smerit foarte! Izbăveşte-mă de cei ce mă prigonesc, că s-au întărit mai mult decât mine!

7. Scoate din temniţă sufletul meu, ca să laude numele Tău, Doamne! Pe mine mă aşteaptă drepţii până ce-mi vei răsplăti mie.
Şi îndată se cântă:
Stihirile pe 8
Stihirile Sfintei Cuvioase Teodora - glasul 5
Podobie: Cuvioase Părinte ... 
Dintru adâncuri am strigat către Tine: Doamne, Doamne, auzi glasul meu! (Psalmul 129, 1)
Fiică de părinţi evlavioşi fiind, din tinereţe te-ai umplut de dor pentru Mirele ceresc şi n-ai avut odihnă în lume până când ţi-ai luat Crucea şi ai urmat lui Hristos, în munţii Sihlei nevoindu-te. Acolo, pe Dumnezeu L-ai lăudat împreună cu îngerii, slăbiciunile firii le-ai stăpânit şi ai biruit pe nevăzuţii diavoli, prin rugăciunile tale, iar trupul ţi l-ai făcut vas al Duhului Sfânt, pe Care roagă-L, Cuvioasă Maică Teodora, să mântuiască sufletele noastre!
Fie urechile Tale cu luare-aminte la glasul rugăciunii mele! (Psalmul 129, 2)
Fiică de părinţi evlavioşi fiind, din tinereţe te-ai umplut de dor pentru Mirele ceresc şi n-ai avut odihnă în lume până când ţi-ai luat Crucea şi ai urmat lui Hristos, în munţii Sihlei nevoindu-te. Acolo, pe Dumnezeu L-ai lăudat împreună cu îngerii, slăbiciunile firii le-ai stăpânit şi ai biruit pe nevăzuţii diavoli, prin rugăciunile tale, iar trupul ţi l-ai făcut vas al Duhului Sfânt, pe Care roagă-L, Cuvioasă Maică Teodora, să mântuiască sufletele noastre!
De te vei uita la fărădelegi, Doamne, Doamne, cine va suferi? Că la Tine este milostivirea. (Psalmul 129, 3-4)
Cine va spune, Cuvioasă Teodora, ostenelile tale din pustie? Ce gură va putea povesti câte ispite ai răbdat de la diavoli în pădurile cele neumblate din Carpaţi, sau cât frig ai îndurat în iernile cele aspre, neavând nici haine, nici căldură, nici hrană, nici altă mângâiere de la oameni? Dar, fiind plină de focul Duhului Sfânt, prin rugăciune ţi-ai încălzit trupul cel amorţit şi ai potolit răceala peşterii de la Sihla. Roagă-te, Cuvioasă, împreună cu toţi Sfinţii să se mântuiască sufletele noastre!
Pentru numele Tău Te-am aşteptat, Doamne; aşteptat-a sufletul meu spre cuvântul Tău, nădăjduit-a sufletul meu în Domnul. (Psalmul 129, 5-6)
Să mergem, fraţilor, la chilia Sfintei Teodora de la Sihla ca, în peştera ei cea întunecoasă, să ne rugăm şi, smerindu-ne, pentru îndelunga ei răbdare, aşa să-i cântăm: Bucură-te, lauda Ortodoxiei şi floare de mult preţ a mănăstirilor Moldovei! Bucură-te, rândunică a cerului care n-ai aflat odihnă sufletului tău decât în pustnicie! Bucură-te, privighetoare neadormită ascunsă de ochii omeneşti, care neîncetat lauzi pe Dumnezeu! Bucură-te, căprioară pururea trează a Munţilor Carpaţi! Bucură-te, fiică mult iubită a Bisericii româneşti! Bucură-te, mireasă aleasă a Mirelui Hristos, Căruia nu înceta a te ruga pentru sufletele noastre!
Stihirile Sântului Cuvios Pafnutie – glasul 8
Podobie: O, preaslăvită minune ...
Din straja dimineţii până în noapte, din straja dimineţii, să nădăjduiască Israel spre Domnul! (Psalmul 129, 6)
Prin rugăciunile tale, Părinte Pafnutie, L-ai milostivit pe Hristos să îți dea harul Său și să te lumineze, pentru a-I deveni  slujitor ales și moștenitor al Împărăției pregătite celor ce-L iubesc pe el.
Că la Domnul este milă, şi multă mântuire la El şi El va izbăvi pe Israel din toate fărădelegile lui. (Psalmul 129, 7-8)
Totdeauna ai purtat în suflet slava cerească, tăind spinii păcatului prin gândul înălțat spre Lumina cea pururea fiitoare și care te-a întărit pe tine încă din pruncie.
Lăudaţi pe Domnul toate neamurile, lăudaţi-L pe El toate popoarele! (Psalmul 116, 1)
Vrednicule de laudă, Părinte Pafnutie, ca un nou apostol al lui Hristos te-ai arătat, binevestind prin chipurile sfinte, asemenea Sfântului Luca, odinioară, slava cea veșnică din ceruri.
Că s-a întărit mila Lui peste noi şi adevărul Domnului rămâne în veac. (Psalmul 116, 2)
Vas ales și vistierie de minuni, stâlp al înfrânării, lăcaș al smereniei și templu al Duhului Sfânt, fii rugător pentru cei ce te cinstesc pe tine, Părinte Pafnutie.  
Slavă Tatălui şi Fiului şi Sfântului Duh!
A Sfintei Cuvioase Teodora - glasul 6
Nu ai dat somn ochilor tăi, nici genelor tale dormitare, Cuvioasă Teodora, până nu ai biruit pe diavoli şi ţi-ai supus trupul duhului prin rugăciuni şi post îndelungat, prin lacrimi şi privegheri de toată noaptea. Pentru aceea tot păcatul şi cugetul rău lepădând, cu Hristos în veci te-ai logodit şi părtaşă luminii Lui din Tabor te-ai făcut, iar acum te rogi neîncetat să se mântuiască sufletele noastre.
Şi acum şi pururea şi în vecii vecilor. Amin!
A Praznicului Schimbării la Faţă - glasul 6
Mai înainte închipuind Învierea Ta, Hristoase Dumnezeule, ai luat pe trei ucenici ai Tăi: pe Petru şi pe Iacov şi pe Ioan, suindu-Te în Tabor. Iar Tu, Mântuitorule, la faţă schimbându-Te, Muntele Taborului cu lumină s-a acoperit, iar ucenicii Tăi, Cuvinte, s-au aruncat cu faţa la pământ, neputând suferi a vedea Chipul cel nevăzut. Îngerii slujeau cu frică şi cu cutremur, cerurile s-au spăimântat, pământul s-a cutremurat, văzând pe pământ pe Domnul slavei.
PREOTUL, Vohod cu cădelniţa şi rosteşte:  Înţelepciune! Drepţi!

STRANA cântă: Lumină lină a sfintei slave a Tatălui ceresc, Celui fără de moarte, a Sfântului, Fericitului, Iisuse Hristoase! Venind la apusul soarelui, văzând lumina cea de seară, lăudăm pe Tatăl, pe Fiul şi pe Sfântul Duh, Dumnezeu. Vrednic eşti în toată vremea a fi lăudat de glasuri cuvioase, Fiul lui Dumnezeu, Cel ce dai viaţă! Pentru aceasta, lumea Te slăveşte.
PREOTUL: Să luăm aminte! Pace tuturor!
STRANA: Şi duhului tău!
PREOTUL:  Înţelepciune! Să luăm aminte!
STRANA cântă: Prochimenul mare - glasul 7
Dumnezeul nostru în cer şi pe pământ toate câte a voit a făcut. (Psalmul 113: 11)
Stih: La ieşirea lui Israel din Egipt, a casei lui Iacob dintr-un popor barbar, ajuns-a Iuda sfinţirea Lui și Israel stăpânirea Lui. (Psalmul 113: 1-2)
Dumnezeul nostru în cer şi pe pământ toate câte a voit a făcut.
Stih: Marea a văzut şi a fugit, Iordanul s-a întors înapoi. (Psalmul 113: 3)
Dumnezeul nostru în cer şi pe pământ toate câte a voit a făcut.

Stih: Ce-ţi este ţie, mare, că ai fugit și ţie, Iordane, că te-ai întors înapoi? (Psalmul 113: 5)
Dumnezeul nostru în cer şi pe pământ toate câte a voit a făcut.

Dumnezeul nostru în cer şi pe pământ toate câte a voit a făcut.
Paremiile Sfintei Cuvioase Teodora
PREOTUL:  Înţelepciune!

CÂNTĂREŢUL: De la Înțelepciunea lui Solomon, citire: (3, 1-9)
PREOTUL:  Să luăm aminte!

CÂNTĂREŢUL citește: Sufletele drepţilor sunt în mâna lui Dumnezeu şi chinul nu se va atinge de ele.
În ochii celor fără de minte, drepţii sunt morţi cu desăvârşire şi ieşirea lor din lume li se pare mare nenorocire. Şi plecarea lor dintre noi, un prăpăd, dar ei sunt în pace.
Chiar dacă, în faţa oamenilor, ei au îndurat suferinţe, nădejdea lor este plină de nemurire.
Şi fiind pedepsiţi cu puţin, mare răsplată vor primi, căci Dumnezeu i-a pus la încercare şi i-a găsit vrednici de El.
Ca pe aur în topitoare, aşa i-a lămurit, şi ca pe o jertfă de ardere întreagă i-a primit.
Străluci-vor în ziua răsplătirii şi ca nişte scântei care se lasă pe mirişte, aşa vor fi.
Judeca-vor neamurile şi stăpâni vor fi peste popoare şi Domnul va împărăţi întru ei, în veci.
Ei vor înţelege adevărul, ca unii care şi-au pus încrederea în Domnul; cei credincioşi vor petrece cu El în iubire, căci harul şi îndurarea sunt partea aleşilor Lui. (se încheie melodios)
PREOTUL:  Înţelepciune!

CÂNTĂREŢUL: De la înţelepciunea lui Solomon, citire: (5: 15-23; 6: 1-3)
PREOTUL:  Să luăm aminte!

CÂNTĂREŢUL citește: Cei drepţi vor fi vii în veacul veacului şi răsplata lor este la Domnul şi Cel Atotputernic are grijă de ei.
Drept aceea, vor primi din mâna Domnului împărăţia frumuseţii şi cununa cea strălucitoare, că El îi va ocroti cu dreapta Sa şi cu braţul Său, asemenea unui scut, îi va acoperi.
El va face arme din mânia Sa şi cu ele va întări făptura mâinilor Sale ca să răsplătească vrăjmaşilor.
Din dreptate El Îşi va face platoşă şi din judecata cea nefăţarnică Îşi va face coif.
Din sfinţenia Sa va face pavăză nebiruită; iar din cumplita Sa mânie va face sabie ascuţită şi lumea va porni război împreună cu El împotriva celor fără de minte.
Săgeţile fulgerului Său vor porni bine îndreptate şi vor lovi în ţintă, zburând din arcul puternic încordat al norilor.
Mânia Lui, ca o praştie, va azvârli noian de grindină; apele mării se vor întărâta asupra lor şi râurile îi vor îneca vijelios.
Duhul puterii dumnezeieşti se va ridica împotriva lor şi ca viscolul îi va vântura. Astfel, fărădelegea va aduce pustiire pe pământ şi răutatea va răsturna scaunele celor puternici.
Ascultaţi, deci, împăraţi, şi înţelegeţi; luaţi învăţătură, voi, care judecaţi marginile pământului.
Luaţi în urechi, voi, cei ce stăpâniţi peste mulţimi şi care vă mândriţi cu mulţimea popoarelor voastre. Că de la Domnul s-a dat vouă stăpânirea şi puterea de la Cel Preaînalt. (se încheie melodios)
PREOTUL:  Înţelepciune!

CÂNTĂREŢUL: De la înţelepciunea lui Solomon, citire: (4: 7-15)
PREOTUL:  Să luăm aminte!

CÂNTĂREŢUL citește: Cel drept, chiar când apucă să se sfârşească mai devreme, dă de odihnă.
Bătrânețile cinstite nu sunt cele aduse de o viaţă lungă, nici nu le măsori după numărul anilor.
Înţelepciunea este la om adevărata cărunteţe şi vârsta bătrâneților înseamnă o viaţă neîntinată.
Plăcut fiind lui Dumnezeu, Domnul l-a iubit şi, fiindcă trăia între păcătoşi, l-a mutat de pe pământ.
A fost răpit, ca răutatea să nu-i schimbe mintea, înşelăciunea să nu-i amăgească sufletul. Că vraja viciului întunecă cele bune şi ameţeala poftei schimbă gândul cel fără de răutate.
Ajungând curând la desăvârșire, dreptul a apucat ani îndelungaţi. Sufletul lui era plăcut lui Dumnezeu; pentru aceasta Domnul S-a grăbit să-I scoată din mijlocul răutăţii.
Neamurile văd, dar nu pricep nimic şi nu-şi bat capul cu aşa ceva, că adică harul lui Dumnezeu şi mila Lui sunt cu aleşii Săi şi că poartă grijă de sfinţii Săi. (se încheie melodios)
Ectenia întreită (a cererii stăruitoare)
PREOTUL: Să zicem toţi, din tot sufletul şi din tot cugetul nostru să zicem!

STRANA: Doamne, miluiește!
PREOTUL: Doamne, Atotstăpânitorule, Dumnezeul părinţilor noştri, rugămu-ne Ţie, auzi-ne şi ne miluieşte!

STRANA: Doamne, miluiește!
PREOTUL: Miluieşte-ne pe noi, Dumnezeule, după mare mila Ta, rugămu-ne Ţie, auzi-ne şi ne miluieşte!

STRANA răspunde după fiecare cerere: Doamne, miluieşte! (de trei ori)
PREOTUL: Încă ne rugăm pentru Preasfinţitul Părintele nostru (Numele), episcopul (numele eparhiei), pentru sănătatea și mântuirea lui.

Încă ne rugăm pentru binecredinciosul popor român de pretutindeni, pentru conducătorii ţării noastre, pentru mai marii orașelor și ai satelor și pentru iubitoarea de Hristos armată, pentru sănătatea și mântuirea lor.

Încă ne rugăm pentru fraţii noştri: preoţi, ieromonahi, ierodiaconi, diaconi, monahi şi monahii şi pentru toţi cei întru Hristos fraţi ai noştri.

Încă ne rugăm pentru fericiţii şi pururea pomeniţii ctitori ai acestei sfinte biserici şi pentru toţi cei mai înainte adormiţi părinţi şi fraţi ai noştri dreptslăvitori creştini, care odihnesc aici şi pretutindeni.

Încă ne rugăm pentru mila, viaţa, pacea, sănătatea, mântuirea, cercetarea, lăsarea şi iertarea păcatelor robilor lui Dumnezeu enoriaşi, ctitori şi binefăcători ai acestui  sfânt locaş.

Încă ne rugăm pentru cei ce aduc daruri şi fac bine în sfânta şi întru tot cinstită biserica aceasta, pentru cei ce se ostenesc, pentru cei ce cântă şi pentru poporul ce stă înainte şi aşteaptă de la Tine mare şi bogată milă.

STRANA: Doamne, miluieşte! (de trei ori)
PREOTUL: Că milostiv şi iubitor de oameni Dumnezeu eşti şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!

STRANA: Amin!

Apoi citește: Rugăciunea
Învredniceşte-ne, Doamne, în seara aceasta fără de păcat să ne păzim noi!

Binecuvântat eşti, Doamne, Dumnezeul părinţilor noştri, şi lăudat şi preaslăvit este numele Tău în veci! Amin!

Fie, Doamne, mila Ta spre noi, precum am nădăjduit întru Tine!

Binecuvântat eşti, Doamne, învaţă-ne pe noi îndreptările Tale!

Binecuvântat eşti, Stăpâne, înţelepţeşte-ne pe noi cu îndreptările Tale!

Binecuvântat eşti, Sfinte, luminează-ne pe noi cu îndreptările Tale!

Doamne, mila Ta este în veac, lucrurile mâinilor Tale nu le trece cu vederea!

Ţie se cuvine laudă, Ţie se cuvine cântare, Ţie slavă se cuvine: Tatălui şi Fiului şi Sfântului Duh, acum şi pururea şi în vecii vecilor! Amin!

Ectenia cererilor şi plecarea capetelor
PREOTUL: Să plinim rugăciunea noastră cea de seară Domnului!
STRANA: Doamne, miluieşte!
PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluieşte!
PREOTUL: Seara toată desăvârşită, sfântă, în pace şi fără de păcat, de la Domnul să cerem!

STRANA răspunde după fiecare cerere: Dă, Doamne!

PREOTUL: Înger de pace, credincios îndreptător, păzitor al sufletelor şi al trupurilor noastre, de la Domnul să cerem!

Milă şi iertare de păcatele şi de greşelile noastre, de la Domnul să cerem!

Cele bune şi de folos sufletelor noastre şi pace lumii, de la Domnul să cerem!

Cealaltă vreme a vieţii noastre în pace şi întru pocăinţă a o săvârşi, de la Domnul să cerem!

Sfârşit creştinesc vieţii noastre, fără durere, neînfruntat, în pace şi răspuns bun la înfricoşătoarea judecată a lui Hristos, să cerem!

STRANA: Dă, Doamne!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!

PREOTUL: Că bun şi iubitor de oameni Dumnezeu eşti şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!

STRANA: Amin!

PREOTUL: Pace tuturor!
STRANA: Şi duhului tău!
PREOTUL: Capetele noastre Domnului să le plecăm!

STRANA: Ţie, Doamne!

Rugăciunea plecării capetelor
PREOTUL rostește, în taină: Doamne, Dumnezeul nostru, Cel ce ai plecat cerurile şi Te-ai pogorât pentru mântuirea neamului omenesc, caută spre robii Tăi şi spre moştenirea Ta!
Că Ţie, Judecătorului celui înfricoşător şi iubitor de oameni, şi-au plecat capetele şi și-au supus grumajii robii Tăi, nu de la oameni aşteptând ajutorul, ci nădăjduind în mila Ta şi dorind după mântuirea Ta.
Pe aceştia păzeşte-i în toată vremea, și în seara de acum şi în noaptea ce vine, de tot vrăjmaşul şi de toată lucrarea cea potrivnică a diavolului, de cugete deşarte şi de relele aduceri aminte!
După care, cu voce tare, rostește Ecfonisul: Fie stăpânirea împărăţiei Tale binecuvântată şi preaslăvită, a Tatălui şi a Fiului şi a Sfântului Duh, acum şi pururea şi în vecii vecilor!

STRANA: Amin!
La Stihoavnă, Stihirile Sfintei Cuvioase Teodora - glasul 4
Podobie: Dat-ai semn...
Spune-ne, Cuvioasă mireasă a lui Hristos, ostenelile tale cele mari şi luptele cu nevăzuţii vrăjmaşi, că şi firea, prin post şi priveghere ţi-ai sfinţit, gândurile ţi-ai liniştit şi pe diavoli departe i-ai izgonit cu lacrimile tale cele fierbinţi, iar în rugăciune stâlp de foc te-ai arătat.
Stih: Cinstită este înaintea Domnului moartea Cuvioşilor Lui. (Psalmul  115, 6) 
Învaţă-ne, Sfântă Cuvioasă Maică Teodora, cum să ne nevoim pentru Hristos şi cum să biruim firea noastră pătimaşă, că robiţi suntem de duhul mândriei şi al iubirii de plăceri şi vrednici suntem de osândă, de nu te vei ruga pentru iertarea şi îndreptarea sufletelor noastre.
Stih: Ţie-Ţi voi aduce jertfă de laudă şi numele Domnului voi chema. (Psalmul 115, 8)
Ajută-ne, Sfântă Cuvioasă Teodora, să ne împăcăm cu Dumnezeu prin pocăinţă, patimile firii să le domolim şi gândurile rele din inimă să le alungăm, ca, împreună cu Hristos să urcăm Taborul cel duhovnicesc şi la suflet să ne luminăm, precum tu însăţi, în Taborul Sihlei, te-ai curăţit şi te-ai luminat.
Slavă Tatălui şi Fiului şi Sfântului Duh!
A Sfântului Cuvios Pafnutie - glasul 8
Mulțimile călugărilor te cinstesc pe tine, îndrumătorul iconarilor, Pafnutie, Părintele nostru, că tu pe cărarea cea dreaptă cu adevărat ai umblat; fericit ești, că lui Hristos ai slujit și ai biruit puterea vrăjmașului, cel ce ești cu Îngerii împreună-vorbitor, cu Drepții și Cuvioșii împreună-locuitor; cu aceștia nu înceta a te ruga Domnului să miluiască sufletele noastre. 
Şi acum şi pururea şi în vecii vecilor. Amin!
A Praznicului Schimbării la Faţă – glasul 8
Rază subţire a Dumnezeirii Tale descoperind, Hristoase, celor ce împreună se suiseră cu Tine în munte, i-ai făcut părtaşi slavei Tale celei mai presus de lume. Pentru aceasta, cu uimire au grăit: Bine este nouă a fi aici. Cu aceia şi noi în veci Te lăudăm pe Tine, Hristoase Mântuitorule, Cel ce Te-ai schimbat la faţă.
Acum liberează pe robul Tău, Stăpâne, după cuvântul Tău, în pace! Că văzură ochii mei mântuirea Ta, pe care ai gătit-o înaintea feţei tuturor popoarelor; lumină spre descoperirea neamurilor şi slava poporului Tău, Israel.

Sfinte Dumnezeule, Sfinte tare, Sfinte fără de moarte, miluieşte-ne pe noi! (de trei ori, închinându-ne de fiecare dată)
Slavă Tatălui şi Fiului şi Sfântului Duh!

Şi acum şi pururea şi în vecii vecilor. Amin!
Preasfântă Treime, miluieşte-ne pe noi! Doamne, curăţeşte păcatele noastre! Stăpâne, iartă fărădelegile noastre! Sfinte, cercetează şi vindecă neputinţele noastre, pentru numele Tău!
Doamne, miluieşte! (de trei ori)
Slavă Tatălui şi Fiului şi Sfântului Duh!

Şi acum şi pururea şi în vecii vecilor. Amin!

Tatăl nostru, Care eşti în ceruri, sfinţească-se numele Tău! Vie Împărăţia Ta! Facă-se voia Ta, precum în cer aşa şi pe pământ! Pâinea noastră cea spre ființă, dă-ne-o nouă astăzi, şi ne iartă nouă păcatele noastre, precum şi noi iertăm greşiţilor noştri, şi nu ne duce pe noi în ispită, ci ne izbăveşte de cel viclean!
PREOTUL: Că a Ta este Împărăţia şi puterea şi mărirea, a Tatălui şi a Fiului şi a Sfântului Duh, acum şi pururea şi în vecii vecilor!

STRANA: Amin!
Troparul Sfintei Cuvioase Teodora – glasul 1
Cele pământeşti părăsind şi jugul pustniciei luând, te-ai făcut mireasă lui Hristos, fericită, cu postul şi cu privegherea cereştile daruri luând, iar, prin rugăciune, pe îngeri ajungând, firea omenească ai biruit şi la cele cereşti te-ai mutat, lăsându-ne spre mângâiere peştera şi sfintele tale moaşte. Pentru aceasta, Sfântă Cuvioasă Maică Teodora, roagă pe Hristos Dumnezeu să mântuiască sufletele noastre!
Slavă Tatălui şi Fiului şi Sfântului Duh!
Troparul Sfântului Cuvios Pafnutie – glasul 8
Întru tine, Părinte, cu osârdie s-a mântuit cel după chip, că, luând crucea ai urmat lui Hristos şi, lucrând, ai învăţat să nu se uite la trup, că este trecător, ci să poarte grijă de suflet, de lucrul cel nemuritor. Pentru aceasta, şi cu îngerii împreună se bucură, Cuvioase Părinte Pafnutie, duhul tău. 
Și acum și pururea și în vecii vecilor. Amin!
Troparul Praznicului Schimbării la Faţă – glasul 7
Schimbatu-Te-ai la față în munte Hristoase Dumnezeule, arătând ucenicilor Tăi slava Ta, pe cât li se putea; strălucească şi nouă păcătoşilor, lumina Ta cea pururea fiitoare, pentru rugăciunile Născătoarei de Dumnezeu, Dătătorule de lumină, slavă Ție!
Otpustul mare
PREOTUL: Înţelepciune!
STRANA: Binecuvintează!

PREOTUL: Cel ce este binecuvântat, Hristos, Dumnezeul nostru, totdeauna, acum și pururea și în vecii vecilor!
STRANA: Amin! Întăreşte, Dumnezeule, sfânta şi dreapta credinţă a dreptslăvitorilor creştini şi Sfântă Biserica Ta în veacul veacului!
PREOTUL: Preasfântă Născătoare de Dumnezeu, miluieşte-ne pe noi!
STRANA: Ceea ce eşti mai cinstită decât Heruvimii şi mai slăvită fără de asemănare decât Serafimii, care, fără stricăciune, pe Dumnezeu-Cuvântul ai născut, pe tine, cea cu adevărat Născătoare de Dumnezeu, te mărim!
PREOTUL: Slavă Ţie, Hristoase Dumnezeule, nădejdea noastră, slavă Ție!
STRANA: Slavă Tatălui şi Fiului şi Sfântului Duh! Şi acum şi pururea şi în vecii vecilor, amin! Doamne, miluieşte! (de trei ori) Părinte, binecuvintează!
PREOTUL:  Cel ce în Muntele Taborului S-a schimbat la față întru slavă, înaintea Sfinților Săi Ucenici și Apostoli, Hristos, Adevăratul Dumnezeul nostru, pentru rugăciunile Preacuratei Maicii Sale, ale Sfinţilor, măriţilor şi întru tot lăudaţilor Apostoli, cu puterea cinstitei şi de viaţă făcătoarei Cruci, pentru rugăciunile Sfântului (Numele Sfântului al cărui hram îl poartă biserica), ocrotitorul nostru, ale Sfintei Cuvioase Teodora de la Sihla, ale Sfântului Cuvios Pafnutie – Pârvu Zugravu, ale Sfântului Cuvios Mucenic Dometie Persul, ale  Sfântului Ierarh Narcis, arhiepiscopul Ierusalimului şi ale celor împreună cu dânșii, a căror pomenire o săvârșim, ale Sfinților şi Drepților dumnezeiești Părinți Ioachim și Ana și pentru ale tuturor Sfinților, să ne miluiască și să ne mântuiască pe noi, ca un bun și de oameni iubitor!
STRANA: Amin!
PREOTUL: Pentru rugăciunile Sfinților Părinților noștri, Doamne Iisuse Hristoase, Dumnezeul nostru, miluiește-ne și ne mântuiește pe noi, ca un bun şi de oameni iubitor! 

STRANA: Amin! (lung și melodios)
Apărătoare Doamnă
Apărătoare Doamnă, pentru biruinţă mulţumire, izbăvindu-ne din nevoi, aducem ţie, Născătoare de Dumnezeu, noi, robii Tăi. Ci, ca ceea ce ai stăpânire nebiruită, izbăveşte-ne din toate nevoile, ca să strigăm ţie: Bucură-te, Mireasă, pururea Fecioară!

